SMARTงบฯQ3ส่อแววอ่วม! หลังศาลฯสั่งจ่าย21ลบ.ให้“เสรี จุลศักดิ์ศรีสกุล”
SMART งบฯ Q3/60 ส่อแววอ่วม! หลังแพ้คดีหลุดลุ่ย ศาลฯสั่งชำระค่าหุ้น 21 ลบ. คืนให้ "เสรี จุลศักดิ์ศรีสกุล"
26 ก.ค. 2560

ผู้สื่อข่าวรายงานว่า ตามที่บริษัท สมาร์ทคอนกรีต จำกัด (มหาชน) หรือ SMART ซึ่งเป็นโจทก์มีข้อพิพาททางกฎหมายกับนายเสรี จุลศักดิ์ศรีสกุล อดีตผู้ถือหุ้นของบริษัท ในฐานะจำเลยนั้น ต่อมาศาลฎีกามีคำพิพากษาให้บริษัทคืนหุ้นจำนวน 7 ล้านหุ้นให้กับนายเสรี หรือคืนเป็นเงิน 21 ล้านบาทนั้น
ล่าสุดเมื่อวานนี้ (25 ก.ค.) บริษัทได้คืนเป็นเงิน 21 ล้านบาท พร้อมค่าฤชาธรรมเนียมในส่วนฟ้องแย้งทั้ง 3 ศาลรวม 600,000 บาท ค่าทนายความที่ศาลกำหนดรวม 30,000 บาท และค่าทนายความในชั้นฎีกาแก่จำเลย 10,000 บาท ค่าใช้จ่ายและค่าธรรมเนียมอื่น ๆ อีก 4,700 บาท รวมเป็นเงินประมาณ 21.64 ล้านบาท
โดยมีผู้รับมอบอำนาจจากจำเลยมารับแคชเชียร์เช็คธนาคารกรุงศรีอยุธยา (BAY) เลขที่ 10335547 สั่งจ่ายเงินจำนวน 21.64 ล้านบาท และรับเงินสดจำนวน 4,700 บาท รวมเป็นเงินที่บริษัทต้องชำระหนี้ตามคำพิพากษาศาลฎีกาเรียบร้อยแล้ว
อนึ่ง บริษัทฯ มีข้อพิพาท ตั้งแต่ปี 2547 กับจำเลย ซึ่งเป็นอดีตผู้ถือหุ้นของโจทก์ว่าจำเลยเป็นผู้ผิดนัดสัญญา ไม่ชำระค่าหุ้นครั้งที่ 2 และครั้งที่ 3 ตามที่โจทก์เรียกให้ผู้ถือหุ้นทุกคนชำระค่าหุ้นส่วนที่เหลือ จนนำไปสู่การริบหุ้นของจำเลยและนำหุ้นออกขายทอดตลาดพร้อมเรียกดอกเบี้ย
ทั้งนี้จำเลยฟ้องแย้งว่าการเรียกให้ชำระค่าหุ้นครั้งที่ 2 และครั้งที่ 3 ไม่ชอบด้วยกฎหมาย จำเลยเป็นผู้ถือหุ้นในบริษัทโจทก์อยู่ขอให้ยกฟ้อง และขอให้คืนหุ้นที่ริบไปคืนแก่โจทก์ หากคืนไม่ได้ให้โจทก์ใช้ราคา 70,000,000 บาท ทั้งนี้ ศาลชั้นต้นพิพากษายกฟ้องโจทก์ และยกฟ้องแย้งจำเลย โจทก์ จำเลยต่างยื่นอุทธรณ์ ศาลอุทธรณ์มีคาพิพากษายืนตามศาลชั้นต้น ต่อมาโจทก์และจำเลยฎีกาคัดค้านคำพิพากษาศาลอุทธรณ์
จากกรณีดังกล่าวส่งผลให้มีการคาดการณ์กันว่า เม็ดเงินจำนวน 21 ล้านบาท ที่บริษัทจ่ายให้กับ นายเสรี นั้น จะส่งผลกระทบต่อผลการดำเนินงานในไตรมาส 3/60 ของบริษัทอย่างมีนัยสำคัญ เนื่องจากผลประกอบการของบริษัทที่ผ่านมายังขาดทุน ขณะที่ผลการดำเนินงานในงวดล่าสุด (ไตรมาส 1/60) ขาดทุนสุทธิ 13.40 ล้านบาท หรือ 0.03 บาท/หุ้น